Okresná prokuratúra Piešťany 
Vážska 28, 921 01 Piešťany

Sp. zn. : 2 Pv 5/08/2204	Piešťany, 28.2.2013
EEČ : 2-18-41-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Piešťany
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin podvodu podľa § 221 ods. 1 Trestného zákona, na tom skutkovom základe, že 

dňa 05.03.2003 v čase o 06.40 hod. v meste Piešťany na ulici  Sládkovičova pred firmou XXXXX vylákal pod zámienkou cesty do Nitry od svojho švagra XXXXX osobné motorové vozidlo zn. Škoda Favorit, e.č. XXXXX, modrožltej farby, pričom mu prisľúbil, že mu vozidlo vráti toho istého dňa 05.03.2003, čo však doposiaľ neučinil a z vozidlom naložil nezisteným spôsobom, čím uvedeným konaním spôsobil XXXXX škodu v celkovej výške 1.073,11 € (45.000,-Sk),

lebo je trestné stíhanie neprípustné podľa § 9 odsek 1 písmeno f
Odôvodnenie:
Vyšetrovateľ PZ v danej trestnej veci ukončil vyšetrovanie a dňa 19.02.2013  predložil na tunajšiu prokuratúru návrh na podanie obžaloby podľa § 209 ods. 1 Trestného poriadku vo vzťahu k obvinenému XXXXX spolu s vyšetrovacím spisom.

	Zhodnotením jednotlivých dôkazov obsiahnutých vo vyšetrovacom spise som dospel k záveru, že vo vzťahu ku skutku zo dňa 05.03.2003 posúdeného ako prečin podvodu podľa § 221 ods. 1 Trestného zákona prichádza zastavenie trestného stíhania podľa § 215 ods. 1 písm. d) Trestného poriadku s poukazom na § 9 ods. 1 písm. d) Trestného poriadku.

Prečinu podvodu podľa § 221 ods. 1 Trestného zákona sa dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku malú škodu.
	
V predmetnej trestnej veci bol v rámci skráteného vyšetrovania opätovne, po vznesení obvinenia, vypočutý v procesnom postavení svedka - poškodeného XXXXX (švagor), ktorý v zápisnici o výsluchu svedka - poškodeného zo dňa 31.01.2013 výslovne vyhlásil, že svoj súhlas na trestné stíhanie svojho švagra XXXXX (obvinený) berie späť. Uvedený prejav vôle XXXXX ako poškodeného bol zaprotolovaný v zápisnici o výsluchu zo dňa 31.01.2013.  

	Podľa § 2 ods. 12 Trestného poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán.

	Podľa § 211 ods. 1 Trestného poriadku trestné stíhanie pre trestný čin ublíženia   na  zdraví   podľa  § 157 a 158,   ohrozovania  pohlavnou chorobou  podľa
§ 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, ohovárania podľa § 373,  poškodzovania  cudzích práv  podľa 
§ 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich.

	Podľa § 212 ods. 1 Trestného poriadku poškodený oznámi prejav vôle podľa    § 211 ods. 1 Trestného poriadku  prokurátorovi alebo policajtovi písomne alebo ústne do zápisnice.

 	Podľa § 212 ods. 2 Trestného poriadku súhlas s trestným stíhaním môže poškodený výslovným vyhlásením vziať kedykoľvek späť, a to až dovtedy, kým sa odvolací súd odoberie na záverečnú poradu.

	V priebehu prípravného konania bolo zistené, že obvinený XXXXX svojím konaním naplnil všetky zákonné znaky skutkovej podstaty prečinu podvodu podľa § 221 ods. 1 Trestného zákona. 

Obvinený XXXXX je vo vzťahu k poškodenému XXXXX osobou, voči ktorej by mal poškodený ako svedok právo odoprieť výpoveď. Predmetný trestný čin je taxatívne vymedzený v § 211 ods. 1 Trestného poriadku, preto začať trestné stíhanie pre trestný čin uvedený v § 211 ods. 1 Trestného poriadku, a ak už bolo trestné stíhanie začaté, pokračovať v ňom, možno iba so súhlasom poškodeného. 

Poškodený XXXXX v zápisnici o výsluchu svedka - poškodeného zo dňa 31.01.2013 výslovným vyhlásením vzal späť súhlas s trestným stíhaním pre vyššie uvedený prečin vo vzťahu k svojmu švagrovi XXXXX, ktorý vystupuje v tomto trestnom konaní ako obvinený. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Mikuláš
prokurátor